**Tegevusrühma taust**

Mittetulundusühing Partnerid asutati 4. mail 2006. a. kuue omavalitsuse (Haljala vald, Kunda linn, Rakvere vald, Sõmeru vald, Vinni vald ja Viru-Nigula vald) territooriumil.

MTÜ Partnerid tegevuspiirkond hõlmab nelja Lääne-Virumaa kohalikku omavalitsust: Viru-Nigula vald (v.a. endise Aseri valla territoorium), Haljala vald (v.a. endise Vihula valla territoorium), Rakvere vald, Vinni vald (v.a. endise Rägavere valla territoorium), kogupinnaga 1561,59 km2. Piirkonnas on 1 linn, 12 alevikku ja 157 küla. Elanike arv seisuga 1. jaanuar 2021 on 18 041.

MTÜ Partnerid põhiülesandeks on moodustatud tegevuspiirkonna ühiste probleemide lahendamine ja koostöö korraldamine erinevates valdkondades. Piirkonna arendamisel lähtutakse piirkonna vajadustest ja huvidest, arvestades selle arengu iseärasusi, parendada elukeskkonda, tõsta piirkonna atraktiivsust elanikele, ettevõtetele, turistidele ja investoritele, tuginedes erinevate sektorite partnerlusele.

MTÜ Partnerid teeb koostööd oma piirkonna KOV-ide, MTÜ-de ja ettevõtjatega, et parandada elu- ja ettevõtluskeskkonda maal ning toetada kohalikku initsiatiivi. Kohaliku tegevusrühma kogemus tuleneb iga liikme kogemusel tekkinud koostoimest. MTÜ Partnerid liikmetel on asjakohane kogemus olemas omaalgatusliku kohaliku initsiatiivi ja organisatsiooni arendamises, ühisprojektide elluviimises ning jätkusuutlikus tegevuses koostöö ja ühistegevuse kaudu.

Seisuga 31.03.2022.a on MTÜ-l Partnerid 57 liiget, millest 4 on kohalikud omavalitsused, 31 on mittetulundusühingud ja 22 on ettevõtjad.

Organisatsiooni teenused on suunatud kohaliku elu arendamisele. MTÜ Partnerid klientideks on laiemalt nii avalik, era- kui ka kolmas sektor, kitsamalt:

* tegevuspiirkonna omavalitsused;
* tegevuspiirkonnas tegutsevad mittetulundusühingud ja sihtasutused;
* tegevuspiirkonna kodanikud, kes soovivad alustada ettevõtlusega või mittetulundusliku tegevusega;
* tegevuspiirkonnas tegutsevad äriühingud;
* tegevuspiirkonna koolide õpilased ja piirkonnaga seotud noored, kellel on huvi alustada oma äri, edendada piirkonna arengut;
* väljastpoolt (teistest Eesti piirkondadest, välisriikidest) tulevad ettevõtted, kes soovivad asutada firma MTÜ Partnerid tegevuspiirkonnas ning tarbida MTÜ Partnerid teenuseid.

**Juhtimine ja töökorraldus**

MTÜ Partnerid kõrgeimaks organiks on liikmete üldkoosolek, milles iga liiget esindab volitatud esindaja. MTÜ Partnerid üldkoosolek koosneb piirkonna 4 kohalikust omavalitsusest, 31 mittetulundusühingust ja 22 ettevõttest. MTÜ Partnerid tegevusrühma tegevust juhib ja seda esindab juhatus, mis on 12-liikmeline ning partnerluspõhimõtte alusel koosneb 4 KOV-i esindajast, 4 ettevõtjate ja 4 MTÜ-de esindajast.

MTÜ Partnerid tegevusrühma büroos on palgal tegevjuht, nõustaja ja assistent. Tegevjuhi vastutusalas on ühingu jooksva tegevuse korraldamine, selleks oma pädevuse raames ühingu esindamine, tööõiguslike ja majanduslepingute ning töölepingute sõlmimine ja lõpetamine ning rahalistele dokumentidele allakirjutamine ühingu eelarve ja juhatuse kinnitatud tegevuskava piires. Tegevjuht vastutab strateegia elluviimise ja edasiarendamise, iga-aastaste tegevusplaanide (rakenduskavade) väljatöötamise, elluviimise ja edasiarendamise ning seireandmete kogumise eest. Tegevmeeskonna oluline ülesanne on tegevuspiirkonnas info jagamine seoses LEADER-programmiga ja rahastamisvõimalustega ning taotlejate projektialane nõustamine. Samuti avalikkuse teavitamine MTÜ Partnerid tegevustest ning MTÜ Partnerid turundus, sh brändi esitlemine, kodulehe haldamise korraldamine. Koostöö organiseerimine erinevate sihtgruppide vahel piirkonnas ja koostöö korraldamine olemasolevate ning potentsiaalsete partneritega nii Eestis kui välismaal kuuluvad samuti tegevmeeskonna tööülesannete hulka. MTÜ Partnerid tegevmeeskonna konkreetsem tööülesannete jaotus on fikseeritud töötajate ametijuhendites.

Projektitaotlusi hindab hindamiskomisjon, mis on partnerluspõhimõttel 16-liikmeline, 12 põhiliiget ja 4 asendusliiget. Põhiliikmeteks on 4 KOV-i, 4 MTÜ-de ja 4 ettevõtjate esindajat.

MTÜ Partnerid teavitab oma tegevusest avalikkust oma kodulehel [www.mtupartnerid.eu](http://www.mtupartnerid.eu) , maakonna lehes Virumaa Teataja, tegevuspiirkonna kohalike omavalitsuste kodulehtedel.

**Tegevuspiirkonna looduslikud, kultuurilised ja sotsiaalmajanduslikud eripärad**

**Viljakad mullad** – Viljakad mullad on piirkonna suurim loodusrikkus. Põhjaosas on levinumad rendsiina (muld, mis on kujunenud kivisel ja tugevasti karbonaatsel lähtekivimil) ja gleimullad, lõuna pool aga leetjad mullad, mis on ühtlasi Eesti parimaid põllu- ja metsamuldi.

**Metsarikkus** – Piirkonna suur ala on kaetud rohkete seene- ja marjametsadega.

**Maavarade rikkus** – Leidub lubjakivi, liiva, kruusa, fosforiiti, turvast, pinna- ja põhjavett ning põlevkivi. Üleriigilise tähtsusega maardlate hulka kuuluvad Eesti põlevkivimaardla, Toolse ja Rakvere fosforiidimaardlad (osaliselt) ning lubjakivimaardlad (Lõuna-Aru lubjakivikarjäär Sõmeru vallas). Turbavarudelt on maakonna rikkamad Vinni ja Viru-Nigula vallad.

**Karstide ja allikate rikkus** – Piirkond on rikas karsti ja allikate poolest, kuna paikneb osaliselt Pandivere kõrgustiku võlvil ja põhjanõlval, kus karsti esineb rohkesti. Mõned allikarühmad on veerikkad ja annavad väga olulist lisavett Selja jõkke.

**Läänemeri** – Piirkonnas on kaunid mere – ja jõeäärsed paigad. Mere lähedus avaldab mõju ilmastikule – mõõdukalt külm talv, hiline ja jahe kevad, mõõdukalt soe suvi ning pikk ja soe sügis. Mereühenduse kaudu on avatus koostööle naaberriikidega.

**Tallinn-Narva maantee ja raudtee ning Kunda sadam** - MTÜ Partnerid tegevuspiirkonna vallad asuvad kahel pool Tallinn-Narva raudteed, mis on Eesti tähtsaim raudteelõik ning loob head eeldused majanduse arenguks. Raudtee harulõik suundub Kunda sadamasse. Maanteeühendus vabariigi suuremate keskustega on piirkonna omavalitsustes hea.

**Rikkalik loodus-, kultuuri- ja ajaloopärand** – Piirkonnas asuvad mitmed mõisakompleksid ning teised arhitektuurimälestised ja vaatamisväärsused, mis moodustavad ühtse terviku.

**Mitmekesine ja uuenduslik ettevõtlus** – Piirkonda iseloomustab ettevõtlusharude mitmekesisus ja ettevõtete arvu kasv. Ettevõtted tegelevad aktiivselt uuendustega, sh arvestatav osa neist ja uute toodete turule toomisega. Kohalikest ressurssidest kasutavad ettevõtjad kõige enam maad, puitu ja põllumajandussaadusi. Piirkonnale on omased põllumajanduse pikaajalised traditsioonid.

**Arenenud tehniline ja sotsiaalne infrastruktuur** – MTÜ Partnerid tegevuspiirkonna valdades on tänu arenenud infrastruktuurile loodud suhteliselt korralik teenindusasutuste võrk ning olulisemad teenused on kättesaadavad kõikides vallakeskustes.

**Aktiivsed kogukonnad** – Kohalikud MTÜd ja seltsingud on suhteliselt aktiivselt panustanud kohaliku kultuuri- ja seltsielu edendamisesse.

**Haridus, spordi ja vabaaja võrgustik** – Piirkonnas on head võimalused hariduse omandamiseks kuni kõrghariduseni, mis loob soodsad tingimused täiendõppeks ja noorte siia tulemiseks ning püsimajäämiseks. Huvialaringidest on piirkonnas kõige enam (koori)laulu, rahvatantsu ja spordiringe eri vanusegruppidele. Piirkonna omavalitsustes on oma traditsioonilised üritused. Noortele on avatud noortekeskused. Vabaaja veetmiseks vabas õhus on loodud erinevaid võimalusi (mänguväljakud, välijõusaalid, *pumptrackid*, *discgolfi* väljakud jne)

**MTÜ Partnerid majandusvõimekus**

MTÜ Partnerid on kasumit mittetaotlev organisatsioon, kelle põhilisteks finantseerimisallikateks on liikmemaksud, sihtfinantseerimine LEADER-ist ja teistest fondidest ning toetused ja laekumised liikmeskonnale (mittetulundusühingud ja äriühingud) osutatavate teenuste eest.

Aastate lõikes on MTÜ Partnerid tegevus olnud edukas ning seniste tegevuste jätkumisel on MTÜ Partnerid majanduslikult elujõuline organisatsioon. Uut strateegiaperioodi iseloomustab eelnevale perioodile sarnane tulubaas ja kulud.

**MTÜ Partnerid tegevuspiirkonna arengustrateegia aastateks 2023-2027 ettevalmistamise tegevuskava**

MTÜ Partnerid tegevuspiirkonna arengustrateegia 2023-2027 koostamine toimub perioodil aprill 2022 – märts 2023. Strateegia koostamist koordineerib strateegia juhtrühm, mis koosneb tegevtöötajatest, juhatuse ja hindamiskomisjoni liikmetest, eksperdist. Tegevuste kavandamisel on aluseks võetud eelnev arengustrateegia koostamise kogemus.

Uuringute, koosolekute, kaasamisseminaride, ürituste jms kaudu piirkonna KOVide, ettevõtjate, kolmanda sektori, elanike kaasamine arengustrateegia koostamise protsessi. Eesmärk kaardistada erinevate huvigruppide vajadused, tugevdada koostööd erinevate sektorite vahel ning saada sisendid arengustrateegia koostamiseks, et välja töötada piirkonna vajadustest lähtuvad strateegilised valdkonnad ja meetmed.

|  |  |
| --- | --- |
| **Ajavahemik** | **Tegevus** |
| Veebruar-märts 2022 | 1. Maakonna ajalehes ja Partnerite kodulehel teate avaldamine kavatsuse kohta alustada uue perioodi 2023-2027 arengustrateegia väljatöötamisega ning esitada selleks toetustaotlus e-prias.
2. Uue perioodi arengustrateegia toetustaotluse ja eelarve koostamine, kinnitamine üldkoosolekul ning PRIA-le esitamine
 |
| Aprill 2022 | 1. Strateegia koostamise ettevalmistus. Sisaldab järgmist:
* Uue arengustrateegia koostamise juhtgrupi moodustamine.
* Eksperdi kaasamine arengustrateegia koostamiseks.
* Arengustrateegia koostamise avaüritus.
 |
| Aprill 2022 – juuli 2022 | 2. Uuringud ja analüüsid ning nende baasil strateegia sissejuhatava osa koostamine. Sisaldab järgmist: * Eelmise perioodi strateegia seire andmete kogumine ja analüüs.
* Uuringud, selgitamaks välja hetkeolukorda, võrdlus eelmiste uuringutega.
* Eelmise tegevuse raames kogutud andmete kohta järelduste tegemine uue strateegia sisendina.
* Strateegiadokumendi sissejuhatava osa koostamine.

Meetodid:* Olemasolevate dokumentide ja andmete (sh eelmise perioodi aruanne) analüüs.
* Küsitluste ja intervjuude läbiviimine ning analüüsimine.
* Sisendinfo koondamine strateegiadokumenti.
 |
| Juuni 2022 – september 2022 | 5. Strateegilise mudeli loomine, strateegia kavandi koostamine. Sisaldab järgmist:* SWOT-analüüsi koostamine.
* Uue perioodi vajaduste kaardistamine.
* Strateegia visiooni, prioriteetide ja eesmärkide loomine.
* Strateegia meetmete koostamine.
* Strateegiadokumendi strateegilise osa koostamine.
* Strateegiadokumendi kavandi valmimine.
* Täiendusettepanekute kogumine.

Meetodid:* Ajurünnak sidusrühmades ideekorje koosolekute ning strateegia seminaride raames.
* Sisendinfo koondamine strateegiadokumenti.
* Kavandi esitlemine koosolekutel.
 |
| Oktoober 2022 – märts 2023 | 6. Strateegia lõppviimistlus. Sisaldab järgmist:* Strateegia kirjutamine valmisdokumendiks, arvestades saadud täiendusettepanekuid.
* Strateegia lõppdokumendi esitamine kinnitamiseks.

Meetodid:* Täiendusettepanekute koondamine strateegiadokumenti.
* Strateegia lõppdokumendi esitlemine üldkoosolekul.
 |
|  |  |

**Tegevuskava detailsem ajakava kuni strateegia kinnitamiseni:**

**2022.a.**

**Märts:**

**-** Virumaa Teatajas ja MTÜ Partnerid kodulehel avaldati 1.märtsil piirkonna elanikele teade kavatsusest alustada uue EL eelarveperioodi 2021-2027 arengustrateegia väljatöötamisega aastateks 2023-2027 ning esitada selleks toetustaotlus e-prias.

- 25.märtsiks saabusid nende KOV-ide volikogude otsused, kes jätkavad mitmes LEADER tegevusrühmas, millised külad jäävad MTÜ Partnerid piirkonda.

- 28.märts saadetud lähteülesanne ettevõtjatele, kes tegelevad arengukavadega

- tegevuskava ja eelarve koostamine ning 30.märtsil üldkoosolekule kinnitamiseks esitamine

**Arill:**

- Hiljemalt 4.aprill toetuse taotluse esitamine PRIA-le

- Aprilli esimene nädal eksperdi välja valimine saabunud hinnapakkumuste alusel.

**-** Aprilli teine nädal strateegia koostamise juhtrühma moodustamine ja esimene koosolek

- Alustame 2014-2022 perioodi strateegia seireandmete täpsustamise ja analüüsiga, alustame projektitaotlejate rahulolu-uuringu, piirkonna elukeskkonna rahulolu-uuringu ja piirkonna ettevõtluse uuringutega.

- Alustame piirkonna sotsiaalmajandusliku analüüsiga (geograafilised näitajad, rahvastik, majanduskeskkond, elukeskkond ja pikaajalise hoolduse teenuste kättesaadavus, kvaliteet ning hoolduskoormus ja inimväärikuse tagamine)

- Aprilli viimasel nädalal arengustrateegia avaüritus piirkonna elanikele

**Mai:**

-Jätkub aprillis alustatud sise- ja väliskeskkonna uuringute läbiviimine, võrdlemine eelmise perioodi uuringute tulemustega, arengukavade analüüs, kitsaskohtade ja arenguvajaduste analüüs

- Mai kolmas nädal juhtrühma koosolek, tulemuste arutelu, täiendavate uuringute, küsitluste, intervjuude ja analüüside vajaduste täpsustamine

- Jätkub uuringute läbiviimine, analüüs, kokkuvõtete tegemine

**Juuni:**

-Juuni esimene nädal juhtrühma koosolek, seire ja uuringu tulemuste kokkuvõtete arutelu ning järelduste tegemine ning esitamine juhatusele

- juhatuse koosolek seire ja uuringu tulemuste arutelu ning täiendavate uuringute, intervjuude ja analüüside täpsustamine

- Jätkub aprillis alustatud sise- ja väliskeskkonna uuringute läbiviimine, võrdlemine eelmise perioodi uuringute tulemustega, arengukavade analüüs, kitsaskohtade ja arenguvajaduste analüüs

- Juuni viimane nädal seminar sidusrühmadele, kus tutvustatakse seire ja uuringu seniseid tulemusi ning arutletakse edasiste arenguetappide üle, määratletakse senised kitsaskohad ja arengupotentsiaal.

**Juuli:**

**-**  piirkonna 4 omavalitsuse ja maakonna arengukava sõelumine: kitsaskohtade ja arenguvajaduste määratlemine

- kaasamise võimaluste uuring

- koostöövõrgustiku analüüs

- Partnerite sisekeskkonna analüüs

**August:**

- Ideede korje seminarid strateegia visiooni, prioriteetide ja eesmärkide loomiseks: Haljala, Viru-Nigula, Rakvere ja Vinni vallas - 2. Kokku vähemalt 5 seminari

- Juhtrühma koosolek: ideede korje tulemuste arutelu

**September:**

* Strateegiadokumendi sissejuhatava osa koostamine uuringute, küsitluste ja analüüside põhjal
* 1-päevane koostööprojektide ideede korje õppereis koostööpartnerite juurde
* SWOT-analüüs tuginedes sotsiaalmajandusliku analüüsi kokkuvõttele, omavalitsuste ja maakonna arengukavade sõelumise ja ideekorje tulemustele
* Juhtrühma koosolek, uue perioodi vajaduste kaardistamine SWOT-analüüsi alusel
* Juhatuse koosolek: ideede korje tulemuste arutelu, uue perioodi vajaduste kaardistamine SWOT-analüüsi alusel

**Oktoober:**

* Strateegilise mudeli loomise alustamine: visioon, prioriteedid, eesmärgid, sihttasemed.
* Strateegiadokumendi kavandi tutvustamine üldkoosolekul
* Strateegiadokumendi kavandi täiendamine
* Strateegiadokumendi kavandi esitamine PRIA-le hiljemalt 31.oktoober

 **November:**

* Jätkub strateegiadokumendi strateegilise osa koostamine, meetmed, hindamise ja strateegia uuendamise korra väljatöötamine
* Strateegia integreerituse ja uuenduslikkuse analüüs ning seoste väljatoomine teiste arengukavadega
* Juhtrühma koosolek: Strateegia ellurakendamise tegevuskava koostamine ja protsentuaalse rahastuskava koostamine erinevate meetmete ja tegevuste vahe
* Juhatuse koosolek: strateegia kavandi tutvustamine ja täiendamine

**Detsember:**

* Strateegia kavandi tutvustamine sidusrühmadele, trükist jagatakse piirkonna vallavalitsustele ja raamatukogudele
* Kavandi esitlemine MTÜ Partnerid jõuluseminaril sihtrühmadele

**Jaanuar:**

* Jätkub strateegia kavandi tutvustamine ning täiendusettepanekute kogumine
* Saabunud täiendusettepanekute koondamine ning analüüs
* Juhtrühma koosolek: kokkuvõtete tegemine täiendusettepanekutest

**Veebruar:**

* Strateegia täiendamine arvestades saabunud ettepanekuid ja arutelu koostööpartneritega
* Strateegia lõplik viimistlemine
* Juhatuse koosolek: strateegia ülevaatamine ning üldkoosolekule kinnitamiseks esitamine

**Märts:**

* Strateegia kinnitamine üldkoosolekul
* Kinnitatud strateegia tutvustamine avalikkusele, trükist jagatakse piirkonna vallavalitsustele ja raamatukogudele
* Strateegia esitamine PRIA-le hiljemalt 31.03.23

**STRATEEGIA ETTEVALMISTAMISE EELARVE:**

|  |  |  |  |  |
| --- | --- | --- | --- | --- |
| **TEGEVUS** | **Ühik** | **Arv** | **Hind** | **Summa** |
| Töötasu | kuu | 12 | 1003,5 | 12042,00 |
| Kaudsed kulud 20% |   |   |   | 2408,00 |
| Eksperdi tasu | leping | 1 | 26000,00 | 26000,00 |
| Arengustrateegia avaüritus (ruumi rent, kohvipaus, moderaator,koolitaja) | inim | 200 | 45 | 9000 |
| Idee korje seminarid vähemalt 5 tk (ruumi rent,kohvipaus) | inim | 125 | 45 | 5625 |
| Idee korje õppereis (buss, lõunasöök, töötoad) | inim | 40 | 50 | 2000 |
| Sidusrühmade seminarid vähemalt 2 tk (rent, kohvipaus) | inim | 100 | 45 | 4500 |
| Juhtrühma koosolekud (kohvipaus) | tk | 7 | 200 | 1400 |
| Reklaam (ajaleht, trükised) | eksempl | 200 | 10 | 2000 |
| Üldkoosolek 3 korda (rent, kohvipausid) | inim | 100 | 50 | 5000 |
| Juhatuse koosolekud 4 korda (kohvipaus) | inim | 48 | 10,94 | 525 |
| **Kulud kokku:** |  |  |  | **70500,00** |

 **Strateegia ettevalmistamise tegevuste tulemused**

1. **Kohaliku tegevusrühma toimimine.**

*1.1.Kirjeldus:* Büroo töötaja töötasu.

*Eesmärk:* Koordineerib strateegia koostamiseks vajalikke tööetappe. Teeb kaastööd andmete analüüsimisel ja koondamisel, teavitustegevustes ning seminaride, koosolekute jms läbiviimise korraldamisel.

*Tulemus:* Valmib 2023-2027 arengustrateegia dokument.

*Kuidas aitab kaasa:* Strateegia ettevalmistamise tööetapid toimuvad tõrgeteta, info vahetus toimub ladusalt.

 *1.2 Kirjeldus:* Majanduskulude katmine – bürootarbed (paber, pastakad jms), kontoritehnika (nt sülearvuti), telefonikulu jms.

 *Eesmärk:* Strateegia ettevalmistamiseks vajalike vahendite ostmine ja kulude katmine.

 *Tulemus:* Strateegia ettevalmistamine sujub tõrgeteta.

 *Kuidas aitab kaasa:* Strateegia erinevatel tööetappidel on vajalikud vahendid olemas.

1. **Eksperdi kaasamine, uuringute, analüüside, küsitluste läbiviimine ning strateegia kokku kirjutamine**

*1.1Kirjeldus:* Strateegia protsessi juhtimiseks, uuringute, küsitluste ja ideekorjete läbiviimiseks, analüüside koostamiseks ning strateegia dokumendi kokku kirjutamiseks ostetakse sisse eksperdi teenus.

*Eesmärk:* Tegevused (uuringud, küsitlused, analüüsid) on ellu viidud professionaalselt, protsess on läbimõeldud ja juhitud kompetentse meeskonna poolt. Piirkonna arenguvajadused on selgelt arengustrateegia dokumenti kirjutatud. Välja töötatud piirkonna vajadustest lähtuvad strateegilised valdkonnad ja meetmed.

*Tulemus:* Uuringute, küsitluste ning analüüside tulemusena on saanud selgeks, millised on piirkonna elukeskkonna, ettevõtluse ja strateegia meetmete tugevused ning kitsaskohad, samuti piirkonna elanike, ettevõtjate, taotlejate ootused ja rahulolu. Saadud tulemusi kasutatakse uue strateegia koostamisel. Välja on töötatud piirkonna vajadustest lähtuvad strateegilised valdkonnad ja meetmed. Valmib 2023-2027 arengustrateegia dokument.

*Kuidas aitab kaasa:* Küsitluste, uuringute korraldamine annab võimaluse kaasata laiemalt piirkonna erinevaid huvigruppe. Selle tulemusena valminud analüüs aitab kujundada uue perioodi arengustrateegiat ja meetmeid.

1. **Piirkonna sidusrühmade kaasamine**
	1. *Kirjeldus:* Teavitamine ajakirjanduses ja kodulehel, avaürituse korraldamine, idee korje seminarid, õppereis, sidusrühmade seminarid, juhatuse ja üldkoosolekud. Strateegia kavandi levitamine trükisena piirkonnas.

*Eesmärk:* Kaasata võimalikult palju piirkonna erinevaid sihtgruppe strateegia koostamise protsessi. Muude fondide kaasamine strateegias (saada sisendeid KOV-ide sotsiaaltöötajatelt; Arukate külade ideede rakendamine; keskkonna- ja kliimasõbralikkuse eestkõnelejad piirkonnas). Anda liikmetele tagasisidet lõppenud perioodi strateegia elluviimise tulemustest, kaasata liikmeid aktiivsemalt osalema tegevusrühma töös.

*Tulemus:* Sidusrühmade aktiivne osalemine tööprotsessides tõstab koostöötahet ning läbi selle tõuseb kogukondade ja noorte tulevikuliidrite võimestatus ning valmib piirkonna eripärasid arvestav ning probleemide lahendustele kaasa aitav arengustrateegia ning meetmed.

*Kuidas aitab kaasa:* tegevusrühma liikmed on informeeritud piirkonna olulistest uuringute ja küsitluste tulemustest ning on teadlikud strateegia koostamise tööprotsessist. Kõik sihtgrupid osalevad aktiivselt strateegia koostamise protsessi seminaridel, koosolekutel.